4 - 8 Junie 2007
Dag 1: 4 Junie 2007
Dag 1: 4 Junie
Dag 2: 5 Junie
Dag 3: 6 Junie
Dag 4: 7 Junie
Dag 5: 8 Junie
Belangrike sake wat ons almal raak word by die Algemene Sinode bespreek. Onderstaande verslag is uit verskillende bronne saamgestel en mag op plekke dalk oorvleuel. Die doel is egter om inligting so vinnig as moontlik beskibaar te stel.
Maandag 4 Junie
Die identiteitsvraag vra wie ons is. Daaroor moet ons duidelikheid kry – en by die sinode praat ons daaroor aan die hand van twee dokumente, naamlik die roepingsverklaring van die kerk en die een oor ons gereformeerde identiteit.
Hieroor het hy drie opmerkings gemaak:
Ons moet meer erns maak oor die belydenis van die Christelike geloof en ons tradisie (die inhoud van ons Belydenisskrifte) waarin die inhoud van ons geloof verwoord word. Ons leef in 'n tyd wat die inhoud van ons geloof nie altyd meer vir mense saak maak nie.
Die vraag na ons roeping is die vraag na, wat is dit wat die Here nou wil hê ons moet doen? Ons kan eers praat oor wat ons moet doen, as ons weet wie ons is. Daarom is die inhoud van ons verstaan van die Christelike geloof (ons identiteit) van allergrootste belang
Ons moet verstaan dat as jy ja sê vir Christus, sê jy nee vir 'n klomp ander dinge. Christus-alleen is die Here. Ons harte hang nie aan 'n klomp ander goed nie.
Verder het hy met groot erns gesê:
1. Ons bedien nie pre-moderne mense nie. Ons moet besef dat ons grootste bedienings-konteks is 'n sekulêre een. Dit moet ons nie blind maak vir ander kontekste nie. Ons moet nie mense uit ander kontekste vervreem uit ons kerk nie. Ons moet ook onthou dat wat in Europa gebeur het, ons nie altyd gehelp het nie.
2. Ons behoort op te pas vir nieu-Afrikanerdenke. Daar is 'n groeiende klem op Afrikaneridentiteit en -bewussyn. Sommige mense in die vergadering sal nie hou van wat ek sê nie, maar die kerk mag haar nooit so met 'n bepaalde kultuur identifiseer dat dit bepalned vir ons identiteit en roeping word nie. Daar is ander organisasies wat hulle hiermee kan bemoei. Kultuur en taal is vir Christene 'n belangrike saak en ons moet die gesprek hieroor voer, maar die Here moet ons help dat ons nie weer in dieselfde slaggat hieroor trap as in die verlede nie. Dit kan nie die kerk se prioriteit word nie.
3. Burger meen ook dat materiële dinge en veral geld besig is om glads te belangrik te word. Dit is 'n faktor wat Bybelse identiteits- en roepingsvorming belemmer. Wanneer mens Christus volg en Hom as Here bely, is daar 'n klomp goed waarvan jy dan glo en bely dat dit nie heerskappy voer nie. Jy moet daarteen kies en dit agterlaat. Die suigkrag van materialisme is 'n ernstige bedreiging vir ons Christelike getuienis as kerk. Ons moet oppas dat geld nie vir ons, in terme van vertroue, belangriker word as die Evangelie nie.
Hierna het die sinode die volgende aanbevelings aanvaar:
1. VISIONERING EN ROEPINGSONTWIKKELING
Die Algemene Sinode dra dit aan die Moderamen op om deurlopende visionering en roepingsontwikkeling vanuit die besluite van die Algemene Sinode, soos in die opdrag van die Moderamen vervat, 'n prioriteit in sy werksaamhede te laat wees.
2. IMPLEMENTERING VAN DIE ROEPINGSVERKLARING (2002)
1 Wys 'n ad hoc-taakspan aan bestaande uit verteenwoordigers van al die diensgroepe om 'n omvattende, geïntegreerde beleidsdokument waarin 'n strategie vir die implementering van die kerk se roeping in die Suider-Afrika konteks soos dit verwoord is in die Verklaring (2002), voor te berei. Die vorige opdragte rakende strategieë vir armoede-bestryding, die bekamping van misdaad en geweld, die MIV en Vigs-strategie (die Goeie Herder-strategie) moet ook in die beleidsdokument opgeneem word.
2 Versoek die Moderatuur om met die ander drie kerke te onderhandel sodat dit 'n gesamentlike projek sal wees waarin die Verenigde Diensgroep Diens en Getuienis die leiding neem.
3 Gee opdrag dat die taakgroep so gou moontlik 'n vorderingsverslag aan die ASM voorlê.
3. NG KERK SE GEREFORMEERDE KARAKTER
1 Die Algemene Sinode wys leraars en kerkvergaderings daarop dat daar 'n kerklike weg is om besware en klagtes oor leersake te hanteer.
2 Die Algemene Sinode moedig die hele kerkverband aan om moeite te doen om geleenthede te skep vir en betrokke te raak by gesprekke oor sake wat die Skrif en ons belydenis raak.
4. GEREFORMEERDE IDENTITEIT
1 Die Algemene Sinode aanvaar die uitgangspunte in die verslag "Gereformeerde Identiteit" as riglyn vir ons beskouing oor ons Gereformeerde identiteit.
2 Die Algemene Sinode versoek sinodes om hierdie dokument deur te stuur na kerkrade vir oriëntasie van die plaaslike bediening.
In verband met die laaste besluit (4) is die Moderamen-Bylaag 1 (p 11 van Deel I), Gereformeerde Identiteit, 'n belangrike oriënterings-dokument vir predikante en kerkrade vir hulle bediening op plaaslike vlak.
NB: Deel 1 en 2 van die Sakelys van die Algemene Sinode is beskikbaar by www.ngkok.co.za/as2007. U kan dit gebruik as verwysing by die lees van hierdie nuusbriefie.